Βάσω Παπανδρέου

Η **Βάσω (Βασιλική) Παπανδρέου** (Βαλιμίτικα Αιγίου, 9 Δεκεμβρίου 1944 - Χαλάνδρι, 17 Οκτωβρίου 2024) ήταν Ελληνίδα πολιτικός. Διετέλεσε βουλευτής και υπουργός του ΠΑ.ΣΟ.Κ., καθώς και επίτροπος της Ελλάδας στην τότε ΕΟΚ (η πρώτη γυναίκα επίτροπος της Ελλάδας). Υπήρξε ιδρυτικό στέλεχος του ΠΑ.ΣΟ.Κ. και μέλος του πρώτου Εκτελεστικού Γραφείου το 1974.

Το 1993 συγκέντρωσε 256.831 σταυρούς προτίμησης στην εκλογική περιφέρεια Β΄ Αθηνών, την υψηλότερη επίδοση μέχρι σήμερα σε εθνικές εκλογές. Ως επίτροπος στην ΕΟΚ, η Βάσω Παπανδρέου συγκρούστηκε με διάφορους συντηρητικούς ηγέτες και κυρίως τη Μάργκαρετ Θάτσερ.

## Βιογραφία
Γεννήθηκε στα Βαλιμίτικα Αιγίου στις 9 Δεκεμβρίου 1944. Σπούδασε Οικονομικά στην τότε ΑΣΟΕΕ και συνέχισε στην Αγγλία, όπου έλαβε μεταπτυχιακό από το πανεπιστήμιο του Λονδίνου και διδακτορικό από το πανεπιστήμιο του Ρέντινγκ, και στη συνέχεια δίδαξε στην Οξφόρδη.

### Πολιτική σταδιοδρομία
Διατέλεσε πρόεδρος του ΕΟΜΜΕΧ (1981-1985), υφυπουργός Βιομηχανίας, Ενέργειας και Τεχνολογίας (1985-1986), αναπληρώτρια υπουργός Βιομηχανίας, Ενέργειας και Τεχνολογίας (1986-1987), αναπληρώτρια υπουργός Εμπορίου για τα θέματα της Ελληνικής Προεδρίας στη Κοινότητα (1988-1989), επίτροπος της ΕΟΚ για την Απασχόληση, τις Εργασιακές Σχέσεις και Κοινωνικές Υποθέσεις, το Ανθρώπινο Δυναμικό, την Εκπαίδευση και Κατάρτιση, και την Ισότητα των Φύλων (1989-1993), υπουργός Ανάπτυξης (1996-1999), Εσωτερικών, Δημόσιας Διοίκησης και Αποκέντρωσης (1999-2001) και ΠΕΧΩΔΕ (2001-2004) σε κυβερνήσεις του ΠΑ.ΣΟ.Κ. Δίνει νέες ευκαιρίες εκπαίδευσης, προωθεί την προστασία των δικαιωμάτων των εργαζομένων, προστατεύει τη μητρότητα, εμπεδώνει στην ισότητα των δύο φύλων και δείχνει ιδιαίτερη μέριμνα για τους απόμαχους της εργασίας και τα άτομα με ειδικές ανάγκες. Προωθεί την Ευρωπαϊκή Κοινωνική Χάρτα και κατοχυρώνει τον Κοινωνικό Διάλογο σε ολόκληρη την Ευρώπη. Παίρνει μεγάλη έκταση στον διεθνή τύπο, που φθάνει να την αποκαλέσει "Καρυάτιδα της Δημοκρατίας" και "Σιδηρά Κυρία". Αναλαμβάνει πρωτοβουλίες για την ανασυγκρότηση του ΠΑ.ΣΟ.Κ., υπερασπίζεται ανυποχώρητα τις πολιτικές της θέσεις για τον εκσυγχρονισμό της χώρας και παίζει ενεργό ρόλο στην εκλογή του Κωστα Σημίτη στην πρωθυπουργία. Ως υπουργός Εσωτερικών θεσμοθέτησε τα Κέντρα Εξυπηρέτησης Πολιτών (ΚΕΠ). Με πρωτοβουλία της κατοχύρωσε νομοθετικά τη συμμετοχή των γυναικών σε ποσοστό 33% στους συνδυασμούς των Νομαρχιακών και Δημοτικών εκλογών 2002.

Πέτυχε την επιτάχυνση και την ολοκλήρωση μεγάλων έργων της χώρας, συνέβαλε καθοριστικά στην προετοιμασία των Ολυμπιακών Αγώνων της Αθήνας.

Το 2012, διαγράφηκε από την Κοινοβουλευτική Ομάδα του ΠΑ.ΣΟ.Κ., με την απόφασή της να καταψηφίσει το μεσοπρόθεσμο πρόγραμμα της κυβέρνησης του Λουκά Παπαδήμου, στα πλαίσια του Β΄μνημονίου.

Η συνεπωνυμία με τον ιδρυτή του ΠΑ.ΣΟ.Κ., Ανδρέα Παπανδρέου, είναι συμπτωματική.

### Θάνατος
Απεβίωσε από επιπλοκές άνοιας στο σπίτι της στο Χαλάνδρι, στις 17 Οκτωβρίου 2024, σε ηλικία 79 ετών. Η κηδεία της έγινε στη γενέτειρά της, Βαλιμίτικα Αιγίου, παρόντων του πρώην πρωθυπουργού, Κώστα Σημίτη και πολλών στελεχών του ΠΑ.ΣΟ.Κ.

## Σπουδές και ακαδημαϊκή καριέρα
* 1969 Πτυχίο, ΑΣΟΕΕ, Αθήνα
* 1971 Μ.Sc. στα οικονομικά του Πανεπιστημίου του Λονδίνου, Μεγ. Βρετανία
* 1980 Διδακτορικό στα Οικονομικά του Πανεπιστημίου του Ρέντινγκ, Μεγ. Βρετανία 
* 1971-73 Δίδαξε στο Οικονομικό Τμήμα του Πανεπιστημίου του Exeter, Μεγ. Βρετανία
* 1973-74 Βοηθός Ερευνητής, Πανεπιστήμιο της Οξφόρδης
* 1981-85 Λέκτωρ, ΑΣΟΕΕ

## Πολιτικές και Διοικητικές Δραστηριότητες
* 1974- Ιδρυτικό Μέλος του ΠΑΣΟΚ και μέλος του Εκτελεστικού Γραφείου της Κ.Ε. του ΠΑ.ΣΟ.Κ.
* 1981-1985 Πρόεδρος του ΕΟΜΜΕΧ
* 1982-1985 Μέλος του Δ.Σ. της Εμπορικής Τράπεζας
* 1984-1988 Μέλος του Εκτελεστικού Γραφείου της Κ.Ε. του ΠΑ.ΣΟ.Κ.
* 1985-1986 Υφυπουργός Βιομηχανίας, Ενέργειας και Τεχνολογίας
* 1985-1989 και 1993-2012 Βουλευτής ΠΑΣΟΚ
* 1986-1987 Αναπληρωτής Υπουργός Βιομηχανίας, Ενέργειας και Τεχνολογίας
* 1988-1989 Αναπληρωτής Υπουργός Εμπορίου (Υπεύθυνη για τα θέματα της Ελληνικής Προεδρίας στη Κοινότητα)
* 1989-1993 Μέλος της Επιτροπής των Ευρωπαϊκών Κοινοτήτων (η πρώτη γυναίκα Επίτροπος) (Υπεύθυνη για την Απασχόληση, τις Εργασιακές Σχέσεις και Κοινωνικές Υποθέσεις, το Ανθρώπινο Δυναμικό, την Εκπαίδευση και Κατάρτιση, και την Ισότητα των δύο Φύλων)
* 1993-1996 Επικεφαλής Ελληνικής Κοινοβουλευτικής Αντιπροσωπείας στην Κοινοβουλευτική Συνέλευση της Δυτικοευρωπαϊκής Ένωσης
* 1993-1996 Επικεφαλής Ελληνικής Κοινοβουλευτικής Αντιπροσωπείας στην Κοινοβουλευτική Συνέλευση του Συμβουλίου της Ευρώπης
* 1995-1996 Αντιπρόεδρος Κοινοβουλευτικής Συνέλευσης στο Συμβούλιο της Ευρώπης
* 1995-1996 Αντιπρόεδρος Κοινοβουλευτικής Συνέλευσης της Δυτικοευρωπαϊκής Ένωσης
* 1996-1999 Υπουργός Ανάπτυξης (για τον πρώτο μήνα του 1996 Υπουργός Βιομηχανίας, Ενέργειας και Τεχνολογίας) 
* 1996-2004 Μέλος Εκτελεστικού Γραφείου της Κ.Ε. του ΠΑ.ΣΟ.Κ.
* 1999-2001 Υπουργός Εσωτερικών, Δημόσιας Διοίκησης και Αποκέντρωσης
* 2001-2004 Υπουργός Περιβάλλοντος, Χωροταξίας και Δημοσίων Έργων
* 2004-2007 Μέλος του Προεδρείου του Ευρωπαϊκού Σοσιαλιστικού Κόμματος
* 2005-2007 Μέλος του Πολιτικού Συμβουλίου του ΠΑΣΟΚ. Υπεύθυνη του Τομέα Οικονομίας
* 2008-2009 Υπεύθυνη του τομέα Άμυνας του ΠΑΣΟΚ
* 2009-2012 Πρόεδρος της Επιτροπής Οικονομικών Υποθέσεων της Βουλής

## Παραπομπές

## Εξωτερικοί σύνδεσμοι
Η επίσημη ιστοσελίδα της Βάσως Παπανδρέου

Κατηγορία:Βουλευτές εκλεγμένοι με το ΠΑΣΟΚ
Κατηγορία:Βουλευτές Β΄ Αθηνών
Κατηγορία:Έλληνες βουλευτές επικρατείας
Κατηγορία:Έλληνες επίτροποι της ΕΕ
Κατηγορία:Έλληνες υπουργοί ΠΕΧΩΔΕ
Κατηγορία:Έλληνες υπουργοί Ανάπτυξης
Κατηγορία:Έλληνες υπουργοί Εσωτερικών, Δημόσιας Διοίκησης και Αποκέντρωσης
Κατηγορία:Έλληνες υφυπουργοί Βιομηχανίας, Ενέργειας και Τεχνολογίας
Κατηγορία:Έλληνες αναπληρωτές υπουργοί Βιομηχανίας, Ενέργειας και Τεχνολογίας
Κατηγορία:Ευρωπαίοι επίτροποι
Κατηγορία:Έλληνες πολιτικοί του 20ού αιώνα
Κατηγορία:Έλληνες πολιτικοί του 21ου αιώνα
Κατηγορία:Έλληνες υπουργοί Βιομηχανίας, Ενέργειας και Τεχνολογίας